අතීතයේ අපේ මුතුන් මිත්තන් ද මෑත ඉතිහාසයේ දී නිදහස් සටනේ නායකයන් ද පිළිබිඹු කළ පරිදිම අප සියලු දෙනා ජාති ආගම් හෝ දේශපාලන හෝ භේදයකින් තොරව ප්‍රජාතන්ත්‍රවාදී සමාජයක සංවර්ධනයේ ඵල හා අයිතිවාසිකම් සම ලෙස භුක්තිවිඳීය හැකි ඒකීය ශ්‍රී ලංකාවක් සඳහා කැපව සිටින බව ජනාධිපති මහින්ද රාජපක්‍ෂ මහතා ප්‍රකාශ කරයි.හැට දෙවැනි නිදහස් දිනය නිමිත්තෙන් පණිවිඩයක් නිකුත් කරමින් එසේ සඳහන් කරන ජනාධිපති මහින්ද රාජපක්‍ෂ මහතා ත්‍රස්තවාදය පරාජයට පත් කිරීමෙන් පසු පැවැත්වෙන ප්‍රථම නිදහස් දිනය නිසා මේ නිදහස් සංවත්සරය සුවිශේෂ වන බව කියා සිටී.ජනාධිපති මහින්ද රාජපක්‍ෂ මහතා ගේ නිදහස් දින පණිවිඩය මෙසේ ය.අද අප සමරන 62 වැනි නිදහස් සංවත්සරය සුවිශේෂී වන්නේ පසුගිය වසරේ දී ත්‍රස්තවාදය පරාජයට පත්කිරීමෙන් පසුවත් අප ජනතාව ප්‍රජාතන්ත්‍රවාදය කෙරෙහි වූ විශ්වාසය යළි තහවුරු කිරීමෙන් පසුවත් පැවැත්වෙන ප්‍රථම නිදහස් දිනය බැවිනි.